Jos oma helluntaiheila, linnanneito tai salskea ritari, on vielä löytymättä, kannattaa hakeutua lauantaina Hämeen linnaan.

Jos oma helluntaiheila, linnanneito tai salskea ritari, on vielä löytymättä, kannattaa hakeutua lauantaina Hämeen linnaan. Nina Keski-Korpela / Yle

Kulttuuritreffejä tai sinkkuiltoja on järjestetty Suomessa ainakin Kansallismuseossa ja kirjakaupoissa. Yksin asuvia on yhä enemmän eikä samanhenkisten löytäminen ole aina helppoa. Lauantaina Hämeen vanhassa linnassakin aiotaan kokeilla, löytävätkö yksinäiset ihmiset seuraa Match Made in Museum -illassa. Pääsyä linnaan ei evätä pariskunniltakaan, mutta heidät erotetaan seuraa etsivistä rintatarroilla.

– Hämeen linna on osa Kansallismuseota, jolla on jo perinteitäkin deittitapahtumien järjestämisessä. Mekin järjestämme rakkausillan, jossa on ohjelmaa sekä pariskunnille että sinkuille, perustelee tapahtumatuottaja Jyrki Nissi Peitsi tanassa -illan (siirryt toiseen palveluun) järjestämistä.

Linnan työntekijät epäilivät, mahtaako Hämeenlinnasta löytyä tarpeeksi kulttuurinälkäisiä sinkkuja. Niinpä ovet päätettiin pitää auki myös pariskunnille. Kuitenkin alle 18-vuotiailla ei linnaan ole lauantai-iltana asiaa.

Museossa jo valmiiksi samanhenkisiä ihmisiä

Illan häpeilemätön otsikko syntyi linnassa parhaillaan pidettävästä Heavy metal -haarniskanäyttelystä. Illan aikana vierailijat voivat pukeutua vaikkapa linnanneidoiksi tai ahtautua haarniskaan ja ikuistaa itsensä valokuvaan.

Peitsi tanassa -illassa järjestetään pikadeittejä linnan tyyliin, kolistellaan säilää miekkailukoulussa, opetellaan kirjoittamaan romanssia ja härskejäkin runoja ja harjoitellaan hovien vanhoja tansseja. Hannu Harhama / Yle

– Ritarit ja linnanneidot sopivat erityisen hyvin rakkausillan teemaksi. Ritariromantiikka antaa mukavan twistin, Nissi innostuu.

Kansallismuseossa Helsingissä on järjestetty jo kolme sinkkuiltaa, jotka ovat olleet menestyksiä. Sinkkuja on kutsuttu tutustumaan rokokoo-ajan lemmenkuvioihin ja savupirtin hämärään esimerkiksi viime vuoden ystävänpäivänä. Tuolloin paikalle jonotettiin.

Työpajakoordinaattori Hanna Korhonen kertoo, että väkeä on paikalla ollut 300-600 per ilta. Museoiden sinkkuillat ovat hänen mukaansa ihan suomalainen idea.

– Museokin on paikka, jossa kohdataan ihmisiä, muistuttaa Korhonen.

– Täällä voivat automaattisesti löytää toisensa ne, joilla on jo jotain yhteistä, Nissi tuumii.

Kirkko sääteli seksiä keskiajalla

Peitsi tanassa -illassa järjestetään pikadeittejä linnan tyyliin, kolistellaan säilää miekkailukoulussa, opetellaan kirjoittamaan romanssia ja härskejäkin runoja ja harjoitellaan hovien vanhoja tansseja.

Ritariromantiikasta saa sytykettä sinkkuiltaan. Nina Keski-Korpela / Yle

Hämeen keskiaikaisen linnan käytävillä ajatukset siirtyvätkin helposti sen aiempien asukkaiden rakkauselämään. Vaikka keskiaikana rakkaus kukki kuten nykyäänkin, sotkeutui kirkko siihen tiukasti. Esimerkiksi seksistä ei missään tapauksessa saanut nauttia.

– Seksiä sai harrastaa vain pimeässä. Sallittuja päiviä olivat maanantai, tiistai ja torstai. Silloinkin piti varmistaa, ettei ollut mikään paasto- tai pyhäpäivä, eikä nainen ollut raskaana tai imettämässä. Eikä seksistä saanut nauttia. Kirkko sääteli seksiä raskaasti, Nissi tietää.

Keskiajan rakkauselämää ohjaavan kaavion voit katsoa englanniksi täältä (siirryt toiseen palveluun).